DECIZIA COMISIEI
din 3 decembrie 2007
de modificare a Deciziei 2006/415/CE privind anumite măsuri de protecție referitoare la gripa aviară înalt patogenă de subtip H5N1 la păsările de curte din Regatul Unit, România și Polonia
[notificată cu numărul C(2007) 6109]
(Text cu relevanță pentru SEE)
(2007/785/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (3), în special articolul 63 alineatul (3),
întrucât:
(1)
Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (4) prevede aplicarea anumitor măsuri de protecție pentru a preveni răspândirea bolii, inclusiv stabilirea unor zone A și B ca urmare a suspectării sau confirmării unui focar de gripă aviară.
(2)
În urma izbucnirii unui focar de gripă aviară înalt patogenă de subtip H5N1 în Regatul Unit, în comitatul Suffolk, Decizia 2006/415/CE a fost modificată prin Decizia 2007/731/CE (5), pentru a modifica anexa la Decizia 2006/415/CE.
(3)
Măsurile de protecție adoptate de Regatul Unit în temeiul Deciziei 2006/415/CE, inclusiv stabilirea de zone A și B, în conformitate cu articolul 4 din decizia menționată, au fost reexaminate în cadrul Comitetului permanent pentru lanțul alimentar și sănătatea animală.
(4)
Deoarece s-a înregistrat un nou focar de boală în zona supusă restricțiilor, delimitarea acestei zonei și durata măsurilor ar trebui modificată pentru a se ține cont de situația epidemiologică.
(5)
În urma izbucnirii unui focar de gripă aviară înalt patogenă de subtip H5N1 într-o gospodărie din România, în județul Tulcea, Decizia 2006/415/CE a fost modificată prin Decizia 2007/770/CE (6), pentru a modifica anexa la Decizia 2006/415/CE.
(6)
Măsurile de protecție adoptate de România în temeiul Deciziei 2006/415/CE, inclusiv stabilirea de zone A și B, în conformitate cu articolul 4 din decizia menționată, au fost reexaminate în cadrul Comitetului permanent pentru lanțul alimentar și sănătatea animală.
(7)
Polonia a anunțat Comisia cu privire la izbucnirea a două focare de gripă aviară înalt patogenă de subtip H5N1 în exploatații de păsări de curte din comuna Brudzeń Duży de pe teritoriul său și a luat măsurile necesare în conformitate cu Decizia 2006/415/CE, inclusiv stabilirea de zone A și B în conformitate cu articolul 4 din decizia menționată.
(8)
Comisia a examinat aceste măsuri în colaborare cu Polonia și apreciază că limitele zonelor A și B stabilite de autoritatea competentă din statul membru respectiv se află la o distanță suficientă față de localizarea efectivă a focarului. Prin urmare, zonele A și B din Polonia pot fi confirmate iar durata menținerii acestor zone poate fi determinată.
(9)
Prin urmare, Decizia 2006/415/CE ar trebui modificată în consecință.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2006/415/CE se înlocuiește cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 3 decembrie 2007.